Valsts iestādes un līgumslēdzējas iestādes /līgumslēdzēji, kas nodarbojas ar liela mēroga, it īpaši pārrobežu projektiem, var izmantot šo mehānismu, ja uzskata to par vajadzīgu vai noderīgu. Tas palīdzēs mazināt kavējumu un pārmērīgu izmaksu risku, ko izraisa publiskā iepirkuma procesa grūtības.

Šī iniciatīva ir viens no pīlāriem Komisijas stratēģijā, kuras mērķis ir uzlabot publiskā iepirkuma lietderību un padarīt to stratēģiskāku, tādējādi veicinot konkurenci, darbvietu radīšanu un izaugsmi.

Tajā pašā laikā Eiropas infrastruktūras savienošanas instruments (EISI) atbalsta ES savienojamību transporta, enerģētikas un telesakaru nozarē, un no šā instrumenta tiek finansēti Eiropas transporta tīkla projekti. Investīciju apjoms no šā instrumenta kopš 2014. gada sasniedzis EUR 25 miljardus, un rezultātā kopējās investīcijas infrastruktūrā Eiropas Savienībā pieauga līdz aptuveni EUR 50 miljardiem.

Projekti, kurus finansē no ESIF vai citiem ES instrumentiem, kā Eiropas infrastruktūras savienošanas instruments, varēs mehānismu izmantot papildus atbalstam no Eiropas Investīciju konsultāciju centra. Daudzi ir infrastruktūras projekti, piemēram, tādi atjaunojamās enerģijas projekti kā vējparki, un transporta tīklu modernizācijas projekti. ESIF tikuši izmantoti arī sociālās infrastruktūras uzlabošanai. Publiskā iepirkuma jautājumu veiksmīga atrisināšana var būt izšķirīga šo projektu panākumiem.

·zaļo, sociālo un inovatīvo apsvērumu iekļaušana;

·kā īstenot kopīgu iepirkumu atbilstoši Direktīvas 2014/24/ES 39. pantam.

Ja būs vajadzīgs, palīdzības dienests turpinās konsultēt visā projekta ciklā, piemēram, par jautājumiem, kas saistīti ar līgumslēgšanas tiesību piešķiršanu vai iespēju grozīt noslēgtos līgumus. Tomēr paša iepirkumu plāna vai dažu tā aspektu detalizēta novērtēšana būs jāveic, izmantojot paziņošanas mehānismu. Tiks piemēroti paziņošanas mehānisma nosacījumi.

Visi jautājumi būs jāiesniedz, izmantojot tam īpaši paredzētu elektronisko sistēmu: https://ec.europa.eu/growth/tools-databases/pp-large-projects/ . Visa informācijas apmaiņa, arī turpmākie jautājumi un Komisijas atbildes, notiks caur elektronisko sistēmu. Šajā sistēmā iesniegt papildu jautājumus vai paziņot Komisijai par projektu lietotāji var vēlākā posmā. Tas ļauj Komisijai sekot līdzi projekta attīstībai.

Komisija centīsies atbildēt uz jautājumiem mēneša laikā. Vajadzības gadījumā tā var pieprasīt papildinformāciju, kas vajadzīga analīzei, un šādā gadījumā atbildes sniegšanas termiņš tiks pagarināts.

Pēc pieprasījuma slēgšanas anonimizēts jautājumu un atbilžu kopsavilkums tiks publicēts priekšvērtēšanas mehānisma vietnē. Visa konfidenciālā un komerciāli jutīgā informācija sadarbībā ar attiecīgo līgumslēdzēju iestādi tiks izņemta. Tas ļaus līgumslēdzējām iestādēm mācīties no Komisijai iesniegtā plašā gadījumu loka, kurā ietilpst projekti, kas nevar tiešā veidā pretendēt uz palīdzību šajā mehānismā.

Dzelzceļa līnijas gaidāmā izbūve — palīdzība no palīdzības dienesta Līgumslēdzēja iestāde apsver vislabāko iepirkuma risinājumu jaunas dzelzceļa līnijas izbūvei 150 km garumā. Tā varētu sazināties ar palīdzības dienestu vienreiz vai biežāk, lai noskaidrotu, piemēram: ·Kā jāveido publiskā un privātā sektora partnerība, kas dzelzceļu būvēs un ekspluatēs? Vai paredzamai riska sadalei būtu jāizmanto iepirkuma procedūras komunālo pakalpojumu jomā vai arī projekts ietilpst koncesiju direktīvas darbības jomā? ·Ja attiecīgā valsts apsver iespēju parakstīt starptautisku nolīgumu, kas aptvertu projekta īstenošanu, — vai šāds nolīgums nozīmētu iepirkuma procedūru atbrīvošanu no direktīvu piemērošanas? ·Kā vislabāk varētu izveidot un pārvaldīt konkursa procedūru ar sarunām? Kā varētu samazināt kvalificējušos kandidātu skaitu, ko aicina piedalīties procedūrā, utt.? ·Kā projektā vislabāk varētu iekļaut zaļā, sociālā un inovatīvā iepirkuma mērķus? Ja dzelzceļš savieno divas dažādas valstis, ar palīdzības dienestu varētu sazināties, lai ·saņemtu skaidrojumu par to, kāda vienošanās vajadzīga starp abu valstu līgumslēdzējām iestādēm kopīga iepirkuma īstenošanai, ·noskaidrotu, kurš iepirkuma regulējums būtu piemērojams, ja abas dalībvalstis projekta īstenošanai vēlas dibināt kopīgu vienību. Ja līgumā vajadzīgi grozījumi, kad tas jau parakstīts, līgumslēdzēja iestāde varētu iesniegt jautājumus par nosacījumiem, ar kādiem līgumu var grozīt. Tas palīdzētu nolemt, vai iespējams veikt grozījumus, neizsludinot jaunu pārredzamu iepirkuma procedūru.

3.2.Paziņošanas mehānisms

Tiklīdz būš pieņemts lēmums par to, kā projekts tiks īstenots no publiskā iepirkuma viedokļa, un valsts iestādes un/vai līgumslēdzējas iestādes/ līgumslēdzēji būs pavirzījušies uz priekšu vajadzīgās iepirkuma dokumentācijas sagatavošanā, tām būs iespēja ziņot Komisijai par to infrastruktūras projektu iepirkuma plānu, kuru kopējā aplēstā vērtība pārsniedz EUR 500 miljonus. Tad Komisijas dienesti sniegs novērtējumu, kurā izteiks viedokli par to, vai iepirkuma plāns atbilst ES iepirkuma noteikumiem, neskarot citus nākotnē gaidāmos novērtējumus vai juridisko interpretāciju.

Palīdzības dienests pieejams konkrētu jautājumu uzdošanai, bet paziņošanas mehānisms aptver iepirkuma plānu kopumā. Iepirkuma plānā definēts, kā projekts tiks īstenots no publiskā iepirkuma viedokļa. Piemēram, tajā noteikts, i) vai projektā izmantos būvniecības, būvniecības un projektēšanas vai būvniecības, projektēšanas un ekspluatācijas līgumu, ii) vai projekts tiks īstenots, izmantojot daudzas atsevišķas iepirkuma procedūras, un iii) kā tiks īstenots iepirkums pārrobežu projekta vajadzībām.

Valsts iestādes un/vai līgumslēdzējas iestādes/ līgumslēdzēji var paziņot Komisijai par kopējo iepirkuma plānu un/vai konkrētiem jautājumiem, kuriem ir izšķirīga nozīme visam projektam. Pēdējā minētajā gadījumā tām/tiem ir skaidri jānorāda, kuriem konkrētajiem elementiem nepieciešams novērtējums.

Lielākajā daļā infrastruktūras projektu izmanto vairākus uzaicinājumus iesniegt piedāvājumus. Lai nodrošinātu apstrādes efektivitāti un mehānisma izmantošanas vienkāršību, iestādes var uzdot specifiskus jautājumus, kas saistīti ar kādu no uzaicinājumiem iesniegt piedāvājumus, bet tām nav jāpaziņo Komisijai par katru atsevišķo uzaicinājumu.

Projektu īstenošanā nereti nepieciešami līgumu grozījumi, lai atspoguļotu sākotnējo apstākļu un nosacījumu izmaiņas. Šādas izmaiņas rada sarežģītus juridiskus jautājumus, lai gan iepirkuma direktīvās jau ir izklāstītas šādu grozījumu vadlīnijas un nosacījumi. Šā iemesla dēļ valsts iestādes un/vai līgumslēdzējas iestādes/ līgumslēdzēji arī var paziņot Komisijai par saviem priekšlikumiem veikt konkrētus līguma grozījumus.

Projekta attīstības gaitā iepirkuma plāni var arī mainīties. Valsts iestādes var informēt Komisiju par būtiskām iepriekš paziņotās informācijas izmaiņām, kuras var ietekmēt novērtējuma iznākumu, piemēram, publiskā iepirkuma procedūras maiņa no standarta procedūras uz ārkārtas procedūru.

Dzelzceļa līnijas gaidāmā izbūve — paziņojums Komisijai Dzelzceļa līnijas izbūvei iestādes nolēma sadalīt projektu trīs posmos, katru aptuveni 50 km garumā. Par šiem posmiem saskaņā ar komunālo pakalpojumu iepirkuma regulējumu tiks rīkoti atsevišķi iepirkumi par būvdarbiem un apkopi. Iestādes vēlas pārliecināties, ka šī pieeja atbilst ES iepirkuma noteikumiem, un iesniedz iepirkuma plānu Komisijai. Šajā paziņojumā būs jāiekļauj informācija par iepirkuma procedūrām, kas tiks izmantotas, lai piešķirtu līgumu slēgšanas tiesības attiecībā uz visām trim daļām, par iepirkuma procesa plānošanu, paredzēto laika grafiku, izziņošanas un informēšanas procesu utt. Līgumslēdzējs var norādīt, kuriem konkrētiem jautājumiem vajadzīga īpaša uzmanība, piemēram, līguma slēgšanas tiesību piešķiršanas kritēriju noteikšana tehniskajās specifikācijās, kas attiecas uz pirmo posmu. Ja līgumslēdzējs plāno grozīt līgumu, tas var gribēt Komisijas dienestu atzinumu par to, vai plāns atbilst ES noteikumiem. Šādā gadījumā līgumslēdzējs varētu par šo grozījumu ziņot Komisijai.

3.2.1.Paziņošanas procedūra

Valsts iestādes un līgumslēdzējas iestādes/līgumslēdzēji (paziņojošās iestādes) izmantos standartveidlapu, kurai būs pievienoti apliecinošie dokumenti. Šīs standartveidlapas izklāsts ir atspoguļots šā paziņojuma pielikumā.

Papildus projekta identifikācijai un paziņojošās iestādes identifikācijai standartveidlapā būs prasīta informācija par visa projekta iepirkuma plānu, kas ir vajadzīgs analīzei. Šajā informācijā būs jānorāda: